Canne de combat

Canne de combat (“cayada de combate”) ye un arte marcial francés qu'emplega como arma una cayada o canne diseñada a costa fecha. La Canne de combat foi estandarizada nos años 1970 pa la competición deportiva por Maurice Sarry. La canne ye perllixera, fecha de madera de paganu y daqué grabada. Como proteición llévase un traxe acolcháu y una mázcara d'esgrima.

 Historia 

La “Canne de combat” o “Canne d'arme” ye un productu de la historia y cultura de Francia. Surdió a primeros del sieglu XIX como una disciplina de defensa personal que prauticaron sobre too caballeros de l'alta burguesía en ciudaes grandes y peligroses como París. Hailos que falen d'un arte marcial francés masque na so codificación como deporte nun se permita oficialmente esta denomación. La hestoria de la disciplina ta venceyada al desendolcu de les téuniques del boxéu Savate que de primeres usaba sobre too pataes y más tarde, baxo la influyencia de los británicos, incorporó tamién puñetazos. Los burgueses entrenaos nes téuniques del Savate dominaben la cayada como una manera de lluchar dende daqué distancia, asina como’l “kick boxing” pa la distancia curtia. Los homes de ciudá llevaben cayada neto que los llabradores llevaben palu. En realidá cayada y palu taben ciñidamente asociaos en munchos países y cultures.

Les téuniques del “Savate” y la “Canne d'arme” espoxigaron en popularidá hasta’l puntu de que les usaron les fuercies militares y policiales hasta la Primer Guerra Mundial. Los millones de vides franceses perdíes na guerra llevaron a la disciplina cuasi a la desapaición. Sicasí les téuniques siguieron enseñándose nunos pocos clubes de “boxéu savate” que reabrieron nel periodu d'enteguerres y llograron sobrevivir hasta la Segunda Guerra Mundial. Sábese d'un grupu que funcionó demientres la ocupación nazi y qu'usaba téuniques de cayada pa llevar a cabu asesinatos. Les téuniques de llucha con cayada de finales de los años 1950 y nos años 1960 taben influyíes por unos pocos individuos habilidaos que les revivieron.

Deporte de defensa personal

A finales de los años 1970, les téuniques de la “Canne d'arme” foron codificaes por Maurice Sarry col envís de recuperales como deporte. Esto traxo la disciplina que ta güei asociada cola “Federación Francesa de Boxéu Savate”. Xuntamente col enfoque deportivu siguen esistiendo les téuniques de defensa personal, por casu la llamada téunica “Maestru Lafond”.

Anguaño (ochobre del 2008) el deporte “Canne de combat” prautíquenlu mil “cannistes”. El “palu francés” prautíquenlu unos cientos de “bâtonniers” o “bâtonnistes”.

Usu

L’usu de la cayada como arma, según s’enseñaba nes escueles d'armes, foi codificáu polos maestros del Savate en visu a que la cayada s’aprendiera como arma de defensa personal. La tradición francesa inclúi téuniques de la llucha medieval con palos, sacantes les téuniques consideraes como demasiao peligroses pa usales nel deporte. El palu medieval tamién ye un arma demasiao pesada como pa usala en competición.

Conque’l so usu perdióse y anguaño la mesma Canne de combat ta desapaeciendo. Sicasí hai una tradición marcial tresmitida pol maestru suizu Pierre Vigny nel sieglu XIX que s’emplegó pa la codificación téunica usando la cayada india a primeros del sieglu XX, formando una tradición dixebrada de la más común cayada deportiva que se ve anguaño en Francia. La cayada, usada primero de sofitu y dempués como complementu del caballeru, tamién yera un arma útil. Una cayada normal pa caminar entra davezu nes llendes de la defensa personal llegal, pero la cayada llastrada (que lleva un pesu de plomu nel cabu) pue considerase arma en dellos marcos llegales.

Regles

Nel sistema francés modernu de Canne de combat deportiva, los combates tienen llugar nun ring. La cayada llévase nuna mano, pero’l competidor pue cambiala de mano a lo llargo del combate. Los cayadazos hai que los dar horizontalmente o p'abaxo, y tórguense los que vayan espetar o travesar. Les zones oxetivu son les caniyes, el troncu y la cabeza.

Namái cuenten los golpes que se dan cola cayada, y los golpes baxos tienen qu'acompañase d'un movimientu d'arremetedura. El combate gánase a los puntos darréu que la llixereza de la cayada y la vistimienta proteutora faen imposible’l “K.O”. Danse puntos al estilu, acordies colo acionao de les posiciones corporales na llucha. Penalízase’l contautu con árees torgaes como los brazos. D’esta miente ye posible ganar un alcuentru ensin solmena-y un cayadazu al contrariu, si ésti atropa penalizaciones.

Armes

 La cayada ye un palu de paganu que vien en dos versiones. La primera (marcada con una llinia verde) ye más pesada y úsase pa entrenar les téuniques básiques. La usada nes competiciones y nel entrenamientu avanzáu ye más llixera (marcada con una llinia negra). La cayada más llixera ye más rápida y segura d'usar (nun se ye a mancar gravemente al oponente porque’l palu ruempe primero). El llargor de la cayada ye de 95 cm; el pesu ye de 120 gr aproximao pa la verde y de 100 gr aproximao pa la negra.

 El palu ye un arma pa remanar a dos manes, de 140 cm y 400 gr aproximao.

Partes de la disciplina

La canne de combat consta d'estes partes:

 Canne: llucha con una cayada.
 Double canne: llucha con dos cayaes.
 Baton: palu.
 Canne défense: defensa personal cola cayada.
 Canne chausson: pataes de Savate combinaes con téuniques de la canne.

Canne

La canne ye la parte mayor de la canne de combat. Cuando faen canne, los cannistes lleven una cayada na mano, vistimienta proteutora y mázcara d'esgrima, y tenten de llograr los máximos golpes posibles nel asaltu.

Árees que puntúen:

 Cabeza: les partes cimera, llaterales y frontal
 Troncu: solamente pa los homes
 Caniyes

Na canne hai qu'usar ataques y defenses válidos, combinaos con saltos y reblagos. Nun esiste l'ataque simultaneu, esto ye, si ún de los competidores entama un ataque l'otru tien que lu parar o esquitar, y solamente se permite contratacar dempués de defender. Pue esquitase con un pasu, un saltu o agachándose. La cayada pue llevase na mano derecha o na manzorga, y permítese (y afálase) cambiar de mano nel asaltu.

Double Canne

Na double canne los competidores lleven una cayada en cada mano. Tenten de cutir con una y otra mano usando téuniques asemeyaes a les de la canne, al tiempu que bloquien y contrataquen. Les dos cayaes permiten un ataque y defensa muncho más rápidos.

Bâton

Bâton refierse a téuniques con palu llargu y básase nos movimientos de la espada llarga medieval y la muleta más llarga de caminar pel campu, ampliaos colos movimientos básicos de la canne.

Canne défense

Ye la defensa personal cola canne. La base son los movimientos de la canne, pero tien tamién truñazos, cuchellaes, paraes y contrataques, llaves a pescuezu y brazos, y lliberación d'agarres. Na canne défense los oxetivos nun son sólo los que puntúen, sinón cualesquier parte feble del cuerpu: el coldu, la rodiya, la cara, etc. Ta en constante desarrollu. Nun hai competición de défense, sólo téuniques en pareya.

Canne chausson

La canne chausson combina les pataes del Savate con ataques de la cayada de canne.

Téuniques

Ataques

La canne de combat básase en seis téuniques, combinaciones, y otros elementos (saltos, reblagos, cambeos de mano).

 Brisé
 Croisé téte
 Latéral croisé ( tête, flanc, bas: cabeza, troncu, pierna/baxo)
 Latéral extérieur ( tête, flanc, bas: cabeza, troncu, pierna/baxo)
 Enlevé
 Croisé bas

Defenses

La defensa pue ser de parada o d'esquite. L’esquite pue facese con un pasu, un saltu o agachándose. Pero nun esiste l'ataque simultaneu, sinón que solamente se pue contratacar dempués de defender. La lóxica de la canne nun aceuta la teoría de “llevar un golpe pequeñu al envís d'enfrentase a un golpe más grande”. Si’l competidor A entama l'ataque y, en cuenta de defendese, el competidor B tamién entama un ataque, síguese la siguiente regla:

 Si naide atota, naide lleva’l puntu.
 Si B atota, naide lleva’l puntu.
 Si dambos atoten, A lleva’l puntu (porque atacara primero).

Postures

 Avant
 Arriére
 Exterieur
 Postura d'equilibriu
 Grenouille

Ataques válidos

Namái se cuenten los ataques válidos. Un ataque ye válidu si se fai coles téuniques descrites más p'arriba, y si:

 El golpe fíxose col arma.
 El golpe foi claru.
 El golpe atotó nun área oxetivu válida.
 El golpe fíxose col cuartu cimeru de la cayada.
 La cayada taba en llinia cola mano.
 Nun hubo movimientu de “sable”. 

Rondes y grupos d'edá

 Neños de 10 a 14 años: 2 ó 3*1,5 minutos
 Rapazos de 14 a 17 años: 2 ó 3*1,5 minutos
 Mozos de 17 a 20 años: 2 ó 3*2 minutos
 Adultos de 21 a 40 años: 2 ó 3*2 minutos
 Veteranos de 41 años o más: 2 ó 3*2 minutos

Graos

Empuñadura azul

 El principiu

 Requisitos téunicos: equilibriu, calidá, les 6 téuniques, les 8 paraes, esquites.
 Teoría: conocimientu del arma y historia de la canne.

Empuñadura verde

 Les dos manes trabayen al empar

 Tema: yo toco y nun soi tocáu
 Requisitos téunicos: fender, arreblagar y encuadrar
 Teoría: criterios de validez d'un golpe (movimientu, árees válides)

Empuñadura encarnada

 La cooperación pa la oposición

 Tema: nun me toquen y yo toco
 Principiu: organización defensiva y conceutu de respuesta
 Requisitos téunicos: cambiar, sobrepasar, oponer, xestionar l'esfuerciu
 Teoría: regulación de canne de combat y bâton, comportamientu, equipamientu, obligaciones de los competidores, principios d'arbitraxe, sanciones y penalizaciones
 Permite ser aniciador 

Empuñadura blanca

 Produzse la confirmación

 Tema: toco primero de que me toquen
 Principiu: anticipación
 Requisitos téunicos: diagrama de comportamientu, secuencia tresnada pa una demostración, interiorización de la práutica (güeyos zarraos)
 Teoría: el cartafueyu de xuez/árbitru, les categoríes d'edá y los distintos tipos de competición

Empuñadura mariella

 Empuñadura del llogru

 Tema: molesto pa tocar
 Principiu: enguadu
 Requisitu téunicu: trabayar a una cayada, cayada doble y palu
 Teoría: tener el diploma de xuez/árbitru rexonal, participar nos distintos alcuentros oficiales y semioficiales 
 Permite ser instructor

 Referencies 

 Enllaces esternos 

Sitiu web oficial de la Federación Internacional de Savate 
Cambridge Academy of Martial Arts 
Savate World 
Federación de Savate de los Estaos Xuníos
Sitiu húngaru d'un Club de Canne de Combat
Un club húngaru de La Canne 
Canne de Combat n’Islla Reunión, Mauriciu y Madagascar
 Rede de clubes de Burdeos 

Categoría:Artes marciales d'Europa